IBM og Google lover kvantecomputer inden fem år

IBM og Google siger, at de kan have en fuldt funktionsdygtig kvantecomputer klar inden 2030. Altså om maksimalt fem år. Løftet blev givet i et interview med avisen Financial Times. Hvis de har ret, står vi foran et gennembrud, der kan revolutionere alt fra materialeforskning til kunstig intelligens – og måske smadre nutidens krypteringssystemer.

Men vejen derhen er alt andet end ligetil. I dag findes der prototyper med under 200 qubits, men de fleste eksperter mener, at der skal millioner til, før teknologien bliver praktisk anvendelig. Problemet? Qubits er ekstremt ustabile. Selv mikroskopiske vibrationer eller elektromagnetisk “støj” kan få deres skrøbelige kvantetilstande til at kollapse på brøkdele af et sekund.

IBM og Google satser på forskellige veje

IBM mener at have en plan, der kan løse de sidste brikker i puslespillet, og har i juni lagt en ny køreplan frem. Google hævder på sin side at have overvundet en af de største tekniske barrierer allerede sidste år. Begge peger på, at de fundamentale fysikproblemer er løst – nu handler det “bare” om ingeniørarbejde i ekstrem skala.

Men de to techgiganter er ikke enige om, hvordan man skal håndtere kvantecomputerens største plage: fejl. Google sværger til den såkaldte surface code, som kræver millioner af fysiske qubits, mens IBM arbejder med en metode, der i teorien kan skære behovet ned med 90 procent – men som er notorisk svær at producere i praksis.

Milliarddyr maskine i dybfryser

For at nå målet skal der også bygges kæmpestore kølesystemer, der kan holde kvantechips nær det absolutte nulpunkt. Google regner med at kunne holde prisen for en komplet maskine nede omkring en milliard dollars, blandt andet ved at presse komponentomkostningerne til en tiendedel.

Samtidig bobler feltet af alternative tilgange: fangede ioner, neutrale atomer og fotoner, der lover bedre stabilitet – men som til gengæld har problemer med hastighed og skalering. Andre, som Amazon og Microsoft, forsøger sig med eksotiske kvantetilstande, der stadig befinder sig på laboratoriestadiet.

Kapløbet spidser til

Der er milliarder på spil – og prestige i at blive først. Som Jay Gambetta, leder af IBM’s kvanteprogram, siger til Financial Times:

“Det føles ikke længere som en drøm. Jeg føler virkelig, vi har knækket koden, og vi kan bygge maskinen inden årtiet er omme.”

Hvis han har ret, står vi muligvis ved begyndelsen af en ny æra i computerhistorien.

LÆS MERE: Danske forskere har gjort kvantecomputere billige.

IBM og Google lover kvantecomputer inden fem år